深出贅歸省再往婦氏家
作者：陳著
朝代：宋

paragraphs: 父子恩愛重，人生別離苦。
惟汝善事我，我亦深愛汝。
我年今七十，又有多病母。
出贅非汝心，事有難直取。
寸步安可離，而乃江山阻。
憶昨汝歸時，大暑走風雨。
身如出水荄，淋瀝带泥滷。
弱質又逃病，老懷方免慮。
胡爲有力者，夜半負篋去。
本自無完衣，轉使時赤露。
命窮不可醫，眉攢若爲訴。
我心愈惻惻，還送汝行路。
奈何其奈何，聽我細分付。
出入誰能無，歸期況堪數。
遠遊必有方，無愧聖人語。
得失亦何常，翕然雲散聚。
不見古君子，墮甑甯復顧。
賢哉汝婦翁，可以就規矩。
瑟琴相好合，更聞汝得婦。
足寬父母心，百里在庭戶。
謹勿困閒愁，宗事要擔負。